b"\n_START_ARTICLE_\nLefkandi\n_START_PARAGRAPH_\nLefkandi \xc3\xa9s un lloc arqueol\xc3\xb2gic situat a la desembocadura del riu Lelas, a l'illa d'Eubea, a Gr\xc3\xa8cia. Estigu\xc3\xa9 poblat des de l'edat de bronze i, juntament amb altres pobles d'Eubea, mantingu\xc3\xa9 intercanvis comercials amb diversos llocs de l'Egeu, de la Mediterr\xc3\xa0nia central i d'Orient Pr\xc3\xb2xim. Fou destru\xc3\xaft en data dif\xc3\xadcil de determinar, probablement durant una guerra entre les ciutats de Calcis i Er\xc3\xa8tria, la Guerra lelantina.\n_START_SECTION_\nArqueologia\n_START_PARAGRAPH_\nLes excavacions a Lefkandi s'efectuaren des de la d\xc3\xa8cada de 1960. Les troballes demostren que l'\xc3\xa0rea estava habitada des de l'edat del bronze antiga i hi continu\xc3\xa0 durant tota l'edat del bronze, per\xc3\xb2 el seu apogeu es produ\xc3\xad durant l'anomenada edat fosca. Al final d'aquesta \xc3\xa8poca, sobre l'any 800\xc2\xa0ae, els cementeris de l'\xc3\xa0rea s'abandonaren i l'assentament es despobl\xc3\xa0 cap a l'any 700\xc2\xa0ae, potser com a conseq\xc3\xbc\xc3\xa8ncia de la Guerra lelantina._NEWLINE_La troballa m\xc3\xa9s destacada, al 1980, a l'anomenat tur\xc3\xb3 de la Tomba, fou un complex funerari que s'ha denominat her\xc3\xb2on d'uns 45 m de llarg, 10 d'ample i 1,5 d'al\xc3\xa7ada realitzat amb tova sobre un s\xc3\xb2col de pedra. L'edifici t\xc3\xa9 planta absidal, est\xc3\xa0 subdividit interiorment i est\xc3\xa0 envoltat per un p\xc3\xb2rtic exterior de troncs de fusta. _NEWLINE_Al centre n'hi havia dos sepulcres, un ocupat per una \xc3\xa0mfora xipriota tancada per un bol, tots dos elaborats en bronze, que contenia les cendres, embolicades en un drap, d'un suposat pr\xc3\xadncep que alguns investigadors han denominat heroi de Lefkandi i altres pr\xc3\xadncep de Lefkandi, amb una espasa de ferro, una navalla, una pedra d'esmolar i una punta de llan\xc3\xa7a. Al seu costat hi havia un esquelet d'una dona, que tenia un anell d'electre, joies d'or i gafets de ferro i bronze. L'altre sepulcre contenia els esquelets de quatre cavalls. Sobre les tombes hi havia un gran crater._NEWLINE_Diversos dels objectes foren importats d'Egipte, Xipre i Orient Pr\xc3\xb2xim. La cer\xc3\xa0mica trobada s'ha datat d'entre 1000 i 950\xc2\xa0ae._NEWLINE_Hi ha discrep\xc3\xa0ncies entre els investigadors sobre si l'enterrament fou fet abans que l'edifici o a l'inrev\xc3\xa9s. Tot fou emplenat per formar un gran t\xc3\xbamul._NEWLINE_Al voltant d'aquest t\xc3\xbamul monumental es form\xc3\xa0 un gran cementeri, que es coneixia ja des de les excavacions de 1969. Moltes tombes d'aquest cementeri contenien joies i altres objectes de notable riquesa. Una de les figures m\xc3\xa9s destacades fou una figura d'argila que es trob\xc3\xa0 partida en dos enterraments i que representa un centaure.\n_START_SECTION_\nContext hist\xc3\xb2ric\n_START_PARAGRAPH_\nPer la seua sumptuositat i grand\xc3\xa0ria, el t\xc3\xbamul de l'heroi de Lefkandi \xc3\xa9s una singularitat que contrasta amb totes les altres tombes del per\xc3\xadode de l'edat fosca que s'hi han trobat. Es creu que els habitants de Lefkandi erigirien la tomba monumental per considerar l'home all\xc3\xad enterrat un heroi. Alguns investigadors, per contra, argumenten que no hi ha rastres de culte a l'entorn de la tomba, sin\xc3\xb3 que nom\xc3\xa9s era el centre d'un gran cementeri._NEWLINE_Per tots els objectes trobats a les tombes del cementeri de Lefkandi es dedueix que la ciutat era la m\xc3\xa1s evolucionada de l'entorn, si m\xc3\xa9s no durant els s. IX i X\xc2\xa0ae. Sembla que del 800\xc2\xa0ae en\xc3\xa7\xc3\xa0 el cementeri es deix\xc3\xa0 d'utilitzar._NEWLINE_A Termos, Et\xc3\xb2lia, es trobaren al 1992 dos m\xc3\xa8garons als quals els arque\xc3\xb2legs atribueixen funcions de santuari funerari. L'anomenat M\xc3\xa8garon A, de planta absidal, es creu que es constru\xc3\xad cap a l'any 1600\xc2\xa0ae i que estaria en \xc3\xbas fins al s. X\xc2\xa0ae. El M\xc3\xa8garon B t\xc3\xa9 forma rectangular, i est\xc3\xa0 envoltat per un p\xc3\xb2rtic de forma absidal. Per les proves de radiocarboni es dedueix que fou destru\xc3\xaft al s. IX\xc2\xa0ae. S\xc3\xb3n els \xc3\xbanics edificis trobats en excavacions que tenen una certa semblan\xc3\xa7a amb l'her\xc3\xb2on de Lefkandi, per\xc3\xb2 les dimensions en s\xc3\xb3n menors.\n_START_SECTION_\nParal\xc2\xb7lels amb la Il\xc3\xadada\n_START_PARAGRAPH_\nS'ha relacionat l'enterrament del pr\xc3\xadncep de Lefkandi amb el de P\xc3\xa0trocle descrit en la Il\xc3\xadada. S'incinera el cos de P\xc3\xa0trocle al costat del de diversos presoners troians i animals sacrificats, entre els quals hi havia quatre cavalls. Despr\xc3\xa9s de la incineraci\xc3\xb3, Aquil\xc2\xb7les  orden\xc3\xa0 recollir les cendres de P\xc3\xa0trocle per dipositar-les en una urna, despr\xc3\xa9s tancada amb una doble capa de greix i tapada amb un llen\xc3\xa7. Tot seguit, es constru\xc3\xad un t\xc3\xbamul per albergar-ne les restes.\n_START_SECTION_\nEl centaure de Lefkandi\n_START_PARAGRAPH_\nS'ha tractat de relacionar a la figura d'argila trobada anomenada centaure de Lefkandi amb el m\xc3\xadtic centaure Quir\xc3\xb3, que fou educador d'alguns herois. Apol\xc2\xb7lodor descriu una ferida de Quir\xc3\xb3 al genoll; una representaci\xc3\xb3 d'una ferida al genoll apareix tamb\xc3\xa9 en el centaure de Lefkandi."